美女篇
作者：曹勛
朝代：宋

paragraphs: 芙蓉開綠水，青松映海棠。
新晴沐膏雨，艷色明朝陽。
綽約彼姝子，轉盼流輝光。
被服妖且妍，細浥薔薇香。
下有合歡带，繡作雙鴛鴦。
上有雙同心，結作明月璫。
珠環垂兩耳，翠鳳翹釵梁。
瓊鈎約雙袖，提籠學採桑。
採桑城南隅，五馬停路傍。
調笑不一顧，但見桑條長。
歸來候蠶眠，靜坐調笙簧。
結髮事夫壻，誰羨東家王。